text: Tre-For anklages for monopolstilling
  12 november 2010 kl. 12.08
  Forsyningsselskabet Tre-For bliver igen kritiseret for at tage brødet ud af munden på lokale håndværkere.
  Selskabet er i gang med at føre fjernvarme frem i Vejle-området.
   
  Bodil Christensen på Smedevangen i Bredballe havde bestilt fjernvarme, men hun ville have en lokale VVS-installatør til at lave installationen i huset.
  Alligevel fik hun en regning på 37.500 kroner, der omfattede den særlig unit, som skal sættes op i huset.
  
  Moralsk forkert
  - Jeg synes, at det er moralsk forkasteligt, at Tre-For tager det for givet, at vi vil have dem til at lave installationen inde i huset, siger hun.
  Kontrakten med forsyningsselskabet sagde, at selskabet eventuelt kunne lave installationen inde i huset. Selve fremføringen af fjernvarmen kostede 25.000 kroner.
  Tre-For har tidligere været i søgelyset for at tage brødet ud af munden på selvstændige håndværkere.
  Selskabet har en omfattende installatør-forretning, som formelt er adskilt fra forsyningsselskabet.
  Administrerende direktør Knud Steen Larsen, Tre-For, siger, at han har svært ved at tro på rigtigheden af Bodil Christensens fremstilling af sagen, men han vil nu undersøge den.
  